MOSCOW,
URUSI RAIS
Vladimir Putin na Kiongozi wa Korea Kaskazini, Kim Jong un wamekutana kwa mara
ya kwanza wote wakiahidi kuimarisha uhusiano wa karibu wenye lengo la kukabiliana
na ushawishi wa Marekani.  Mkutano
baina ya viongozi hao wawili katika mji wa mashariki ya Urusi wa Vladivostok
umekuja wakati Kim anajaribu kukabiliana na Marekani kuhusu mpango wake wa
nyuklia na wakati Putin analenga kuifanya Urusi kuwa taifa la mstari wa mbele katika
mvutano huo. Viongozi
hao walipeana mikono na kutabasamu kabla ya kuelekea katika mazungumzo ya
faragha yaliyodumu kwa saa mbili. Katika
taarifa fupi iliyotolewa kabla ya kuanza kwa mkutano huo, Kim na Putin walisema
wanalenga kuimarisha uhusiano baina yao kwa kiwango sawa na enzi za muungano wa
zamani wa Kisovieti ambao ulimuunga mkono kiongozi mwasisi wa Korea Kaskazini
na babu wa Kim, marehemu Kim Ill Sung. Kim
alisema anatumaini kubadili uhusiano wa sasa na Urusi kuwa imara na wenye
mashiko wakati Putin alisema ziara hiyo inakoleza uhusiano wa kidiplomasia na
kiuchumi kwa mataifa hayo mawili. Wakati
wanadiplomasia kutoka pande zote mbili walipojiunga na viongozi hao kwa
mazungumzo ya ngazi ya juu Kim alisema: “Ndugu Rais, tumekuwa na
mazungumzo ya manufaa na ya ana kwa ana kuhusu masuala ya masilahi yetu ya
pamoja na matatizo yetu ya sasa. Nakushukuru sana kwa muda uliotenga.” Mkutano
huo ulikuwa wa kwanza kwa Kim na kiongozi wa nchi nyingine tangu aliporejea
kutoka mkutano wa Hanoi, Vietnam na Rais wa Marekani, Donald Trump Februari mwaka
huu, ambao ulivunjika bila ya kufikia makubaliano kuhusu hatima ya silaha za
nyuklia za nchi yake. Rais
Putin alisema suala la hali ya usalama katika rasi ya Korea ilikuwa sehemu ya
ajenda za mazungumzo yao.  “Bila shaka tumezungumzia hali katika
rasi ya Korea na tumebadilishana mawazo juu ya vipi na nini kinapaswa kufanywa
kuimarisha hali iliyopo kwa ajili ya siku bora za baadae,” alisema. Aidha
alisema Korea Kaskazini ina haki ya kuhakikishiwa usalama wake kabla ya suala
la kuachana na nyuklia. Aliendelea
kusema kuwa atamweleza Rais Trump msimamo wa taifa hilo na namna nzuri ya
kufikia mwafaka kwa mujibu wa sheria za kimataifa. Tangu
Machi mwaka jana, Kim amekwishafanya mikutano minne na rais wa China, mitatu na
rais wa Korea Kusini pamoja na miwili na Trump. Wakati
wa mkutano na Trump, Marekani ilisema makubaliano hayakufikiwa kwa sababu Korea
Kaskazini ilitoa masharti ya kuondolewa vikwazo vyote bila kueleza yenyewe
itafanya nini kuhusu silaha zake za nyuklia. Urusi
imekwishatoa wito wa kuondolewa vikwazo dhidi ya Korea Kaskazini wakati
Marekani inaituhumu nchi hiyo kwa kuvikiuka madai ambayo Moscow imeyakanusha.